Document ID: 31995R2534

NEUVOSTON ASETUS (EY) N:o 2534/95,
annettu 24 päivänä lokakuuta 1995,
markkinointivuoden 1995/96 aikana markkinoilta vedettyjen hedelmien ja vihannesten ilmaisjakelusta yhteisön ulkopuolella
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon hedelmä- ja vihannesalan yhteisestä markkinajärjestelystä 18 päivänä toukokuuta 1972 annetun neuvoston asetuksen (ETY) N:o 1035/72 (1) ja erityisesti sen 35 artiklan,
ottaa huomioon komission ehdotuksen,
sekä katsoo, että
markkinointivuonna 1995/96 erityisesti omenoita ja appelsiineja vedetään markkinoilta asetuksen (ETY) N:o 1035/72 mukaisesti,
asetuksen (ETY) N:o 1035/72 21 artiklassa rajataan interventiotuotteiden vastaanottajat,
tiettyjen kolmansien maiden väestön ja erityisesti entisen Jugoslavian edelleen jatkuvan kriisin koetteleman väestön elintarvikehuoltoedellytysten parantamiseksi on suotavaa, että markkinoilta vedettyjä omenoita, appelsiineja tai tarvittaessa muita hedelmiä ja vihanneksia voitaisiin lähettää näihin kolmansiin maihin jäsenvaltioiden hyväksymien hyväntekeväisyysjärjestöjen välityksellä,
tällaisesta toiminnasta ei säädetä asetuksen (ETY) N:o 1035/72 21 artiklassa; toisaalta kolmansien maiden tietyn väestön ja erityisesti kyseisen kriisin koetteleman väestön elintarvikehuoltovaikeuksien ja toisaalta yhteisön markkinoilta vedettyjen omenoiden ja appelsiinien määrän vuoksi on kuitenkin suotavaa toteuttaa poikkeuksellisesti mainitusta 21 artiklasta poikkeava toimenpide, jotta kyseiset järjestöt voisivat toimittaa markkinoilta vedettyjä tuotteita kyseisille väestönosille niiden jakamiseksi ilmaiseksi humanitaarisena apuna,
jaettaessa markkinoilta vedettyjä hedelmiä ja vihanneksia ilmaiseksi lajittelu-, pakkaus- ja kuljetuskustannuksista voidaan vastata hedelmä- ja vihannesalalla ostohintoihin sovellettavien mukautuskertoimien vahvistamisesta 20 päivänä marraskuuta 1986 annetun komission asetuksen (ETY) N:o 3587/86 (2), omenoiden ja sitrushedelmien ilmaisjakeluun liittyvistä lajittelu- ja pakkauskustannuksista vastaamisen edellytyksistä 23 päivänä heinäkuuta 1990 annetun komission asetuksen (ETY) N:o 2103/90 (3) sekä yksityiskohtaisista säännöistä hedelmä- ja vihannesalan yhteisestä markkinajärjestelystä annetun neuvoston asetuksen (ETY) N:o 1035/72 21 artiklan soveltamisesta 4 päivänä elokuuta 1992 annetun komission asetuksen (ETY) N:o 2276/92 (4) mukaisesti,
on aiheellista muistuttaa siitä, että kyseiset toimet toteuttavat hyväntekeväisyysjärjestöt vastaavat kyseisten tuotteiden kuljetuskustannuksista yhteisön ulkopuolella,
on suotavaa säätää komission ennakkoluvasta, jotta voitaisiin varmistaa kunkin toimen toteutettavuus,
jäsenvaltioiden on tarpeen huolehtia kyseisten toimien moitteettomasta sujuvuudesta ja antaa siitä myöhemmin tieto komissiolle, ja
komissio voi päättää hedelmien ja vihannesten hallintokomitean lausunnon saatuaan soveltaa tätä asetusta muihin markkinoilta vedettyihin hedelmiin ja vihanneksiin tai muihin määräpaikkoihin kolmansien maiden hankintavaikeuksien ja markkinatilanteen perusteella,
ON ANTANUT TÄMÄN ASETUKSEN:
1 artikla
1. Tämän asetuksen 2 artiklassa säädetyin edellytyksin ja asetuksen (ETY) N:o 1035/72 21 artiklasta poiketen markkinointivuoden 1995/96 aikana kyseisen asetuksen mukaisesti markkinoilta vedetyt syötäväksi tarkoitetut omenat ja appelsiinit voidaan luovuttaa tämän markkinointivuoden aikana jäsenvaltioiden hyväksymien hyväntekeväisyysjärjestöjen haltuun niiden jakamiseksi ilmaiseksi humanitaarisena apuna entisen Jugoslavian alueen väestölle, jota mainitun alueen edelleen jatkuva kriisi koettelee.
2. Edellä 1 kohdassa tarkoitettuihin toimiin liittyvistä lajittelu-, pakkaus- ja kuljetuskustannuksista yhteisön sisällä vastataan asetusten (ETY) N:o 3587/86, (ETY) N:o 2103/90 ja (ETY) N:o 2276/92 mukaisesti.
3. Edellä 1 kohdan mukaisesti lähetetyt tuotteet eivät saa vientitukea. Vientiä koskevaa tulliasiakirjaa, passituskirjaa ja mahdollisesti annettua T5-asiakirjaa on täydennettävä merkinnällä "ilman tukea".
2 artikla
Jäsenvaltioiden on esitettävä komissiolle niiden hyväksymien hyväntekeväisyysjärjestöjen ilmaisjakelutoimia koskevat suunnitelmat. Komissio päättää markkinoilta vedettyjen tuotteiden tilanteen perusteella, voidaanko niiden toteuttamiseen antaa lupa ottaen huomioon moitteetonta päätökseen saattamista koskevat takeet.
3 artikla
1. Jäsenvaltioiden on toteutettava kaikki ilmaisjakelutoimien hyvän sujumisen varmistamiseksi tarvittavat toimenpiteet.
2. Markkinointivuoden 1995/96 päättyessä jäsenvaltioiden on ilmoitettava komissiolle tämän asetuksen mukaisesti toteutettavien jakelujen määrät ja vastaanottajat.
4 artikla
1. Yksityiskohtaiset säännöt tämän asetuksen soveltamisesta ja erityisesti yhteisön hätäapusuunnitelman mukaisesta yhteensovittamisesta entisessä Jugoslaviassa annetaan, siinä määrin kuin on tarve, asetuksen (ETY) N:o 1035/72 33 artiklassa säädettyä menettelyä noudattaen.
2. Jos jonkin kolmannen maan hankinnoissa ilmenee huomattavia vaikeuksia, komissio voi päättää samaa menettelyä noudattaen tämän asetuksen soveltamisesta muihin markkinoilta vedettyihin hedelmiin ja vihanneksiin tai muihin määräpaikkoihin.
5 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Luxemburgissa 24 päivänä lokakuuta 1995.

Labels: 18
3
17
5